Πληροφορίες: Μ. Καμπούρη

**Αθήνα:** 13.12.2016

**Αρ. Πρωτ.:** 1866

**ΠΡΟΣ: κ. Π. Σκουρλέτη, Υπουργό Εσωτερικών**

**ΘΕΜΑ: Ενίσχυση, ενδυνάμωση και επέκταση των Κοινωνικών Δομών των Δήμων που προσφέρουν υπηρεσίες σε άτομα με αναπηρία, χρόνιες παθήσεις και τις οικογένειές τους**

**Κοιν**: «Πίνακας Αποδεκτών»

***Κύριε Υπουργέ,***

Η Εθνική Συνομοσπονδία Ατόμων με Αναπηρία (E.Σ.Α.μεΑ.), *η οποία αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας,* με την παρούσα επιστολή αιτείται την ενίσχυση, ενδυνάμωση και επέκταση των Κοινωνικών Δομών των Δήμων για άτομα με αναπηρία χρόνιες παθήσεις και τις οικογένειές τους.

Στην παρούσα συγκυρία, όπου η χώρα μαστίζεται από την οικονομική κρίση, τα άτομα που ανήκουν στις πιο ευάλωτες ομάδες πληθυσμού πλήττονται πολλαπλά και περισσότερο από αυτήν. Μεταξύ των ευάλωτων ομάδων συγκαταλέγονται και τα άτομα με αναπηρία και χρόνιες παθήσεις και οι οικογένειές τους, που σύμφωνα με μελέτες ακόμη και σε περιόδους οικονομικής ευρωστίας κινδυνεύουν δύο έως τρεις φορές περισσότερο από τη φτώχεια και τον κοινωνικό αποκλεισμό.

Η ελληνική Πολιτεία οφείλει στη βάση των αρχών του ανθρώπινου και κοινωνικού δικαίου να προστατεύσει τους πλέον ευάλωτους πολίτες της χώρας, όπως είναι τα μοναχικά άτομα, τα άτομα με χρόνιες παθήσεις, τα άτομα με νοητική αναπηρία, με σύνδρομο Down, με αυτισμό, με εγκεφαλική παράλυση, με βαριές αναπηρίες και πολλαπλές ανάγκες εξάρτησης, με βαριές κινητικές αναπηρίες κ.ά. Ασπίδα προστασίας για τους πλέον αδύνατους αυτή τη δύσκολη περίοδο αποτελούν οι δομές που παρέχουν υπηρεσίες κοινωνικής πρόνοιας και φροντίδας. Οι υπηρεσίες αυτές θεωρούμε ότι πρέπει να παρέχονται από τον Δήμο, ο οποίος αποτελεί τον πιο αρμόδιο φορέα δεδομένου ότι βρίσκεται πιο κοντά στον πολίτη και γνωρίζει καλύτερα τις ανάγκες του.

Για το λόγο αυτό ζητάμε την ενίσχυση, ενδυνάμωση και επέκταση των Κοινωνικών Δομών και Προγραμμάτων των Δήμων που απευθύνονται και σε άτομα με αναπηρία, χρόνιες παθήσεις και τις οικογένειές τους.

Πιο συγκεκριμένα, ζητάμε την υποστήριξη και ενίσχυση του Προγράμματος «Βοήθεια στο Σπίτι» το οποίο αποτελεί την πιο σοβαρή και ουσιαστική κοινωνική παροχή σε τοπικό επίπεδο, δεδομένου ότι παρέχει υπηρεσίες όχι μόνο σε ηλικιωμένα άτομα αλλά και σε άτομα με αναπηρία και χρόνιες παθήσεις συμβάλλοντας με τον τρόπο αυτό στην κατ’ οίκον διαβίωσή τους και στην αποφυγή της ιδρυματοποίησης

Επίσης, ένας σημαντικός θεσμός της αυτοδιοίκησης ο οποίος προσφέρει υπηρεσίες στα άτομα με αναπηρία και τις οικογένειές τους είναι τα ΚΔΑΠ-ΜΕΑ. Η προηγούμενη πολιτική ηγεσία του Υπουργείου του οποίου προΐστασθε, αναγνωρίζοντας την κοινωνική προσφορά των ΚΔΑΠ-ΜΕΑ, είχε δεσμευτεί να προβεί σε όλες τις απαραίτητες ρυθμίσεις έτσι ώστε να δημιουργηθεί **τουλάχιστον** ένα ΚΔΑΠ-ΜΕΑ σε κάθε Δήμο και παράλληλα είχε εντοπίσει εθνικούς πόρους για την ενίσχυση της λειτουργίας τους. Ζητάμε να τηρηθεί αυτή η δέσμευση και σε συνεργασία με την Κ.Ε.Δ.Ε. να χρηματοδοτηθεί η λειτουργία τους **και** από εθνικούς πόρους.

Επιπροσθέτως, ζητάμε την εκπόνηση νέου, σύγχρονου κανονιστικού πλαισίου ίδρυσης και λειτουργίας των ΚΔΑΠ-ΜΕΑ, με την αξιοποίηση της εμπειρίας που έχουμε αποκτήσει από την 15ετή συνεχή παρουσία τους με στόχο την καλύτερη λειτουργία και την αποτελεσματικότερη παροχή υπηρεσιών προς τους ωφελούμενους. Ήδη, ο ΠΑΣΕΚΔΑΠ με την από 9/11/2016 επιστολή του ζητά -και με τη σύμφωνη γνώμη μας, τη δημιουργία Ομάδας Εργασίας- για την τροποποίηση του θεσμικού πλαισίου. Με την παρούσα επιστολή ζητάμε και εμείς, τη δημιουργία Ομάδας Εργασίας για την τροποποίηση του θεσμικού πλαισίου που διέπει την ίδρυση και λειτουργία των ΚΔΑΠ-ΜΕΑ με τη συμμετοχή του ΠΑ.Σ.Ε.Κ.Δ.Α.Π., της Κ.Ε.Δ.Ε. και της Ε.Ν.Π.Ε. ***Αξιότιμε κύριε Υπουργέ,***

Αναμένουμε άμεσα τις ενέργειές σας προκειμένου να ενισχυθούν, να ενδυναμωθούν και να επεκταθούν όλες οι Κοινωνικές Δομές που λειτουργούν σε Δήμους και παρέχουν υπηρεσίες σε άτομα με αναπηρία, χρόνιες παθήσεις και τις οικογένειές τους.

Επίσης, επιθυμούμε να συναντηθούμε μαζί σας προκειμένου να συζητήσουμε ευρύτερα θέματα που αφορούν στα άτομα με αναπηρία, χρόνιες παθήσεις και τις οικογένειές τους.

**Με εκτίμηση**

**Ο Πρόεδρος**

**Ι. Βαρδακαστάνης**

**Ο Γεν. Γραμματέας**

**Χρ. Νάστας**

**Πίνακας Αποδεκτών:**

* κα Θ. Φωτίου, Αναπληρώτρια Υπουργό Εργασίας, Κοινωνικής Ασφάλισης και Κοινωνικής Αλληλεγγύης
* κ. Κ. Ν. Πουλάκη, Γενικό Γραμματέα Υπουργείου Εσωτερικών
* κ. Δ. Καρέλλα, Γενικό Γραμματέα Πρόνοιας
* Ε.Ν.Π.Ε.
* Κ.Ε.Δ.Ε.
* ΠΑ.Σ.Ε.Κ.Δ.Α.Π.
* Φορείς-μέλη Ε.Σ.Α.μεΑ